
RHAGYMADRODD
Mae Bedydd yn nodi derbyniad i’r Unig Eglwys Lân Gatholig ac Apostolaidd, y mae’r Eglwys Fethodistaidd yn rhan ohoni. Yn y Conffyrmasiwn, mae’r rhai a fedyddiwyd eisoes yn datgan eu ffydd yng Nghrist ac yn cael eu hatgyfnerthu gan yr Ysbryd Glân i barhau i fod yn ddisgyblion.

Bedydd
Gweinyddir Bedydd Cristnogol bob amser gyda dwr yn enw’r Tad, y Mab, a’r Ysbryd Glân. O’i dyddiau cynharaf, bu’r Eglwys yn credu bod y sacrament hwn wedi ei orchymyn gan Grist fel modd a bennwyd gan Dduw i gael derbyniad i’r gymuned Gristnogol, ac am hynny dim ond unwaith y gall neb gael ei fedyddio.

Dengys y Bedydd gariad Duw at yr holl bobl, a amlygwyd ar ei oruchaf yn hunanaberth Iesu Grist, ac sy’n arddangos popeth a enillodd Crist drosom drwy ei farwolaeth a’i atgyfodiad. Dengys y Bedydd yn eglur fod Crist wedi marw drosom cyn, a heb, i unrhyw ymateb gael ei roi gennym ni ar ein rhan ni ein hunain.  Fel bron pob cangen o Eglwys Crist, mae’r Eglwys Fethodistaidd yn gweinyddu’r sacrament i oedolion a phlant ifanc fel ei gilydd.

Mae’r dwr, sy’n symbol canolog y Bedydd, yn arwydd i ni – ymhlith pethau eraill – o gael ein golchi’n lân ac o fod yn dechrau o’r newydd. Wrth i Dduw gynnig bywyd newydd yng Nghrist, mae’n ein gwahodd i ymateb, yn rhoi her i ni i fod yn ddisgyblion ac yn ein galw i fywyd o ffydd yn yr Eglwys ac yn y byd. Gyda chymorth Ysbryd Glân Duw, yn unig, y mae disgyblaeth yn bosibl. Gan fod y Bedydd yn agor y drws hefyd i gymuned o ffydd, mae’n gofyn am gefnogaeth ac anogaeth aelodau eraill o’r gymuned honno. Am y rheswm hwnnw, bydd Bedydd, fel arfer, yn cael ei weinyddu mewn gwasanaeth o addoliad cyhoeddus.

Mae Bedydd yn nodi perthynas newydd gydag Eglwys Crist.  Y mae’n ddefod derbyniad, dechrau y daith o ffydd.

Conffyrmasiwn a Derbyniad i Aelodaeth
Mae’r Gwasanaeth Conffyrmasiwn a Derbyniad i Aelodaeth yn nodi pwynt arwyddocâol ar y daith o ffydd sy’n dechrau gyda’r Bedydd.  

Atgoffir ni yn y Conffyrmasiwn ein bod wedi ein bedyddio a bod Duw’n dal i fod ar waith yn ein bywydau: ymatebwn ninnau drwy gadarnhau ein bod yn eiddo i Grist ac i holl bobl Dduw. Mewn Gwasanaeth Conffyrmasiwn, bydd Cristnogion sydd wedi eu bedyddio’n cael eu derbyn hefyd i fod yn aelodau o’r Eglwys Fethodistaidd ac i gymryd eu lle fel aelodau yn y gynulleidfa leol.

Er bod Bedydd plant ifanc a Bedydd y rhai a all ateb drostynt eu hunain yn digwydd ar wahanol achlysuron yn aml, fe geir rhai adegau pan fydd y ddau’n cyd-ddigwydd, ac ar yr achlysuron hynny bydd Conffyrmasiwn a Derbyniad i Aelodaeth yn digwydd hefyd fel arfer. Darperir pum gwasanaeth, sy’n caniatâu nifer o amgylchiadau gwahanol, fel yr eglurir yn y NODIADAU sydd ar ddechrau’r gwasanaethau.

BEDYDD  Y  RHAI  A  ALL  ATEB
DROSTYNT  EU  HUNAIN,
A  BEDYDD  PLANT  IFANC,
GYDA  CHONFFYRMASIWN
A  DERBYNIAD  I  AELODAETH


NODIADAU

1	Defnyddir y gwasanaeth hwn pan fedyddir y rhai a all ateb drostynt eu hunain yn ogystal a phlant ifanc.

2	Fel arfer, dylai’r rhai a fedyddiwyd pan fyddant yn medru ateb drostynt eu hunain gael eu conffyrmio a’u derbyn yn aelodau ar unwaith, ac mae’r gwasanaeth yn darparu ar gyfer hynny, er bod darpariaeth yn cael ei gwneud hefyd ar gyfer y posibilrwydd o ohirio’r Conffyrmasiwn a’r Derbyn.

3	Pan fydd y gwasanaeth hwn yn cynnwys Conffyrmio a Derbyniad i Aelodaeth y rhai a fedyddiwyd a hwythau wedi ateb drostynt eu hunain, gall hefyd gynnwys Conffyrmio a Derbyn personau a fedyddiwyd yn flaenorol.

4	Bydd Sacrament y Bedydd yn cael ei weinyddu fel arfer yn ystod gwasanaeth cyhoeddus o addoliad, ac yn fwyaf priodol pan weinyddir y Cymun Bendigaid.  Pan fydd y gwasanaeth yn cynnwys Conffyrmasiwn, bydd hwnnw bob amser yn digwydd yn ystod y Cymun Bendigaid, ar ôl y bregeth.

5	Pan ddefnyddir y gwasanaeth Bedydd a heb Gonffyrmasiwn, mae’n well ei wneud ar ôl y bregeth, ond gellir ei wneud cyn Gweinidogaeth y Gair.

6	Os yw canhwyllau’n cael eu rhoi i’r rhai sydd newydd gael eu bedyddio, gellir eu goleuo oddi ar gannwyll y Pasg (gweler tudalen 265) neu ryw gannwyll arall a oleuwyd ar ddechrau’r gwasanaeth.

7	Yn y gweddïau o eiriolaeth, dylid cynnwys gweddïau dros y rhai a fedyddiwyd (ac a gonffyrmiwyd) ac, os yw’n briodol, dros eu teuluoedd hefyd.

8	Mae’r Gweinidog i sicrhau bod tystysgrif Bedydd yn cael ei chyflwyno i bob person sydd newydd gael ei fedyddio neu, yn achos plant ifanc, i’w rhieni, yn ystod neu ar ôl y gwasanaeth. Gellir cyflwyno tystysgrif Conffyrmasiwn yn ystod neu ar ôl y gwasanaeth i bob person sydd newydd gael ei Gonffyrmio. 

————————

1	Emyn

Y  DATGANIAD

2		Chwiorydd a brodyr,
mae Bedydd yn rhodd gan Dduw.
Mae’n datgan cariad a gras Duw
i bob un ohonom.

Yn y sacrament hwn yr ydym yn dathlu
bywyd Crist a roddwyd i lawr drosom,
yr Ysbryd Glân a dywalltwyd arnom,
a’r bywiol ddwr a gynigir i ni.
Mae Duw’n ein hawlio ac yn ein glanhau, 
yn ein hachub oddi wrth bechod,
ac yn ein codi i fywyd newydd.
Fe’n planna yn Eglwys Crist
a’n cynnal a’n hatgyfnerthu
drwy nerth yr Ysbryd.

Er nad ydym yn deilwng o’r rhoddion hyn o ras,
nac yn eu llawn ddeall,
mae Duw yn eu cynnig i bawb, 
a thrwy Grist, mae’n ein gwahodd i ymateb.


Cofiwn am eiriau’r Crist atgyfodedig:
‘Mae holl awdurdod nefoedd a daear wedi ei roi i mi.
Ewch, felly, a gwneud yr holl genhedloedd yn 
   ddisgyblion,
gan eu bedyddio yn enw’r Tad
a’r Mab a’r Ysbryd Glân,
a’u dysgu i ufuddhau i bob peth yr wyf i wedi ei 
   orchymyn i chwi.
A chofiwch fy mod i gyda chwi bob amser hyd ddiwedd 
   yr oes.’

Ar ddydd y Pentecost, pregethodd Pedr Efengyl atgyfodiad Crist. Gofynnodd y rhai a glywodd y neges pa beth yr oeddent i’w wneud.  Dywedodd Pedr wrthynt:
‘Edifarhewch, a chael eich bedyddio, bob un ohonoch,
yn enw Iesu Grist
fel y maddeuer eich pechodau;
ac fe dderbyniwch rodd
yr Ysbryd Glân.
Oherwydd y mae’r addewid i chwi,
i’ch plant,
ac i bawb sydd ymhell i ffwrdd,
i bob un y mae’r Arglwydd ein Duw yn ei alw.’

GOFYN  AM  Y  BEDYDD

3	Mae’r ymgeiswyr am y bedydd sy’n medru ateb drostynt eu hunain yn sefyll.

Dywed y gweinidog wrthynt:
E ac E (E), a chwithau’n awr wedi clywed y pethau hyn, sut yr ydych yn ymateb i’r gras a gynigir gan Dduw?
Ateb:   Diolchaf i Dduw, a gofynnaf am gael fy medyddio.

4	Mae rhieni (a rhieni bedydd) y plant sydd i gael eu bedyddio yn sefyll.


Dywed y gweinidog wrth y rhieni:
A a B (A), a chwithau wedi clywed y pethau hyn, sut yr ydych yn ymateb i’r gras a gynigir gan Dduw?
Ateb:
Yr ydym/ydwyf  yn diolch i Dduw, ac yn gofyn am i’n/ein plentyn/plant gael ei/eu bedyddio.

5	Os yw ymgeisydd i roi tystiolaeth bersonol o ras Duw, gellir gwneud hynny yma.


Y  DIOLCH  DROS  Y  DWR

6	Pawb yn sefyll.

Tywelltir dwr i’r bedyddfaen yng ngwydd y bobl.
Mae’r ymgeiswyr ar gyfer bedydd a’r rhieni (a’r rhieni bedydd) yn ymgasglu o gwmpas y bedyddfaen neu yn ei ymyl.
Saif y gweinidog wrth y bedyddfaen a dywed:
O Dduw graslon, diolchwn i ti
am dy roddion o ddwr a’r Ysbryd Glân,
am dy nerth cynhaliol, glanhaol a bywiocaol.

O’r dechreuad,
gwnaed dy ras yn wybyddus
drwy ddwr a thrwy’r Ysbryd.

Treiglodd dy Ysbryd dros ddyfroedd y cread
ac arweiniaist dy bobl i ryddid drwy’r môr gwahanedig.
Yn llawnder yr amser anfonaist Iesu.
Fe’i bedyddiwyd yn nyfroedd yr Iorddonen
a’i eneinio drwy’r Ysbryd Glân.
Aeth drwy ddyfroedd dyfnion angau
ac mae’n byw hyd byth.
Mae’n cynnig bywiol ddwr
a’r rhodd o’r Ysbryd Glân.

Gall y gweinidog estyn ei dwylo/ddwylo uwchben y dwr.
Tywallt allan dy Ysbryd Glân
fel y byddo i’r sawl a fedyddir yn y dwr hwn
farw i bechod,
gael ei atgyfodi gyda Christ,
a’i eni i fywyd newydd yn nheulu dy Eglwys.
Gofynnwn hyn drwy Iesu Grist ein Harglwydd.  Amen.

7	Emyn

DATGANIAD  O  FFYDD
8	Erys y bobl ar eu traed.
Dywed y gweinidog wrth yr ymgeiswyr am y Bedydd, y rhai sy’n medru ateb drostynt eu hunain, ac wrth y rhieni (a’r rhieni bedydd), ac wrth unrhyw ymgeiswyr am y conffirmasiwn a fedyddiwyd eisoes:
A ydych yn troi i ffwrdd oddi wrth ddrygioni a phob peth sy’n gwadu Duw?
Ateb:   Ydwyf, drwy ras Duw.
A ydych yn troi at Dduw,
gan ymddiried yn Iesu Grist fel Arglwydd a Cheidwad,
ac yn yr Ysbryd Glân fel Cynhaliwr ac Arweinydd?
Ateb:   Ydwyf, drwy ras Duw.

9	Dywed y gweinidog wrth bawb sy’n bresennol:

A ydych yn credu ac yn ymddiried yn Nuw Dad?
Credaf yn Nuw, y Tad hollalluog,
creawdwr nefoedd a daear.

A ydych yn credu ac yn ymddiried yn ei Fab, Iesu Grist?
Credaf yn Iesu Grist,
ei unig Fab ef, ein Harglwydd ni, 
a gaed drwy nerth yr Ysbryd Glân,
ac a aned o Fair Forwyn.
Dioddefodd dan Pontius Pilat,


fe’i croeshoeliwyd, bu farw, ac fe’i claddwyd.
Disgynnodd at y meirw.
Y trydydd dydd cyfododd o feirw,
ac esgynnodd i’r nefoedd.
Y mae’n eistedd ar ddeheulaw’r Tad.
Fe ddaw eto i farnu’r byw a’r meirw.

A ydych yn credu ac yn ymddiried yn yr Ysbryd Glân?
Credaf yn yr Ysbryd Glân,
yr Eglwys lân gatholig,
cymun y saint,
maddeuant pechodau,
atgyfodiad y corff,
a’r bywyd tragwyddol.  Amen.

Y  BEDYDD

10	Dywed y gweinidog wrth pob aelod a all ateb drosti/drosto ei hun:
Beth yw dy enw?
Atebir pob aelod gydag enw/enwau bedydd.

11	Dywed y gweinidog wrth rhieni pob plentyn:
Pa enw a rhoddir i’r plentyn hwn?
Atebir y rhieni gan rhoi enw/enwau bedydd y plentyn.

12	Gall y gweinidog ddweud wrth y rhai sydd i gael eu bedyddio:
E ac E (E),
er eich mwyn chwi, fe ddaeth Iesu Grist i’r byd;
er eich mwyn chwi, bu fyw a dangosodd gariad Duw;
er eich mwyn chwi, dioddefodd angau ar y Groes;
er eich mwyn chwi, gorchfygodd angau,
gan gyfodi i newydd-deb bywyd;
er eich mwyn chwi, mae’n gweddïo ar ddeheluaw Duw:
hyn oll er eich mwyn chwi,
cyn i chwi fedru gwybod dim am hynny.


Yn eich bedydd,
cyflawnir gair yr Ysgrythur:
‘Carwn, gan i Dduw yn gyntaf ein caru ni’.

13	Mae pob ymgeisydd a all ateb drosti/drosto ei hun yn gwyro’i ben/phen ac mae’r gweinidog yn tywallt dwr yn hael ac amlwg dros y pen, neu mae’n trochi’r ymgeisydd yn y dwr, dair gwaith, un waith wrth enwi pob un o dri pherson y Drindod Sanctaidd, gan ddweud:
E, yr wyf yn dy fedyddio di
yn Enw’r Tad,
a’r Mab,
a’r Ysbryd Glân.  Amen.

Drwy’r Bedydd, mae Duw wedi dy dderbyn i’r Eglwys.

Gwna’r gweinidog arwydd y groes ar dalcen pob un sydd newydd ei fedyddio/bedyddio, gan ddweud:
E, yr wyf yn rhoi arnat arwydd y groes, arwydd o Grist.

14	Gan gymryd pob plentyn i’w breichiau/freichiau yn ei dro mae’r gweinidog yn tywallt dwr yn hael ac yn amlwg ar ben y plentyn, neu’n trochi’r plentyn yn y dwr deirgwaith, un waith wrth enwi pob un o dri pherson y Drindod Sanctaidd, gan ddweud:
E, yr wyf yn dy fedyddio di
yn Enw’r Tad,
a’r Mab,
a’r Ysbryd Glân.  Amen.

Drwy’r Bedydd, mae Duw wedi dy dderbyn i’r Eglwys.

Gwna’r gweinidog arwydd y groes ar dalcen pob un sydd newydd ei fedyddio/bedyddio, gan ddweud:
E, yr wyf yn rhoi arnat arwydd y groes, arwydd o Grist.

15	Mae’r bobl yn eistedd.
Gellir cyflwyno cannwyll oleuedig i bob un o’r rhai sydd newydd eu bedyddio neu, yn achos babanod, i’w rhieni neu eu rhieni bedydd.


Dywed y gweinidog, neu gynrychiolydd yr eglwys leol, wrthynt:
Derbyniwch y goleuni hwn,
gan eich bod yn awr yn eiddo i Grist,
goleuni’r byd.
Crist yw eich Goleuni a’ch Ffordd.
Bydded i chwi dyfu a byw yn ffydd Crist.  Amen.

16	Saif y rhai sydd newydd eu bedyddio i wynebu’r bobl neu, yn achos babanod, fe’u dangosir i’r bobl.

Mae pawb yn dweud neu yn canu:
Bendithied yr Arglwydd chwi a chadwed chwi;
llewyrched yr Arglwydd ei wyneb arnoch
a bydded yn drugarog wrthych;
edryched yr Arglwydd yn garedig arnoch 
a rhodded i chwi dangnefedd.  Amen.


ADDEWIDION  Y  BEDYDD

17	Mae’r rhai a atebodd drostynt eu hunain yn eistedd.

Mae rhieni (a rhieni bedydd) y plant sydd newydd eu bedyddio yn sefyll.

Dywed y gweinidog wrth y rhieni:
A a B(A), Gofynnaf i chwi yn awr ymateb i’r cariad a’r gras a rydd Duw i’ch plant, drwy wneud yr addewidion hyn. 
A wnewch chwi garu’ch plant hyn,
gan ymrwymo eich hun i ofalu amdanynt
mewn corff, meddwl ac ysbryd?
Ateb:  Gwnawn, gyda chymorth Duw.




Am hynny, a wnewch chwi ofalu 
eu bod hwy yn cael eu meithrin
yn ffydd a bywyd y gymdeithas Gristnogol?
Ateb:  Gwnawn, gyda chymorth Duw.

Am hynny, a wnewch chwi osod o’u blaen hwy
esiampl Gristnogol, fel y gallont ddysgu am ffordd Crist
drwy eich gweddïau, eich geiriau a’ch gweithredoedd?
Ateb:  Gwnawn, gyda chymorth Duw.

18	Os oes yna rieni bedydd, dywed y gweinidog wrthynt hwy:
C ag Ch (C),
a wnewch chwi helpu’r rhieni hyn
i feithrin eu plant yn y ffydd Gristnogol?
Ateb:  Gwnawn, gyda chymorth Duw.


Os yw conffirmasiwn y rhai sydd newydd eu bedyddio ac sydd wedi ateb drostynt eu hunain i gael ei ohirio, mewn unrhyw amgylchiadau anarferol neu am reswm da, mae’r gwasanaeth yn mynd yn ei flaen o rif 31.

19	Pawb yn sefyll.  Mae’r gweinidog yn dweud wrth y bobl:

Yr ydym ni, aelodau o gorff Crist, yn llawenhau am fod y plant hyn wedi cael eu bedyddio.
A wnewch chwi gynnal y bywyd o addoliad a gwasanaeth sydd yn yr Eglwys fel y byddont hwy yn tyfu mewn gras ac yng ngwybodaeth a chariad Duw a’i Fab, Iesu Grist ein Harglwydd?

Gwnawn, gyda chymorth Duw.




GOFYN  AM  Y  CONFFYRMASIWN

20	Dywed y gweinidog wrth yr ymgeiswyr, am Gonffyrmasiwn sydd newydd gael eu bedyddio, ac wrth unrhyw ymgeiswyr am y conffyrmasiwn sydd eisoes wedi cael eu bedyddio:
E ac E (E),
Mae Duw wedi bod ar waith yn gyson yn eich bywyd
a, thrwy eich Bedydd i fod yn eiddo i Grist,
wedi cynnig rhoddion ei ras i chwi.
Ar yr achlysur hwn,
mae Duw yn cynnig eich hatgyfnerthu drwy ei Ysbryd
ac yn eich gwahodd i ymateb.
Ateb:	Yr wyf yn diolch i Dduw, ac yn gofyn am gael fy nghonffyrmio.


Y  CONFFYRMASIWN

21	Erys y bobl ar eu traed. Mae’r rhai sydd i’w conffyrmio yn penlinio.

Gan estyn ei ddwylo/ei dwylo tuag at yr ymgeiswyr, mae’r gweinidog yn dweud:
Drwy dy nerth a’th ras, O Arglwydd,
atgyfnertha’r bobl hyn, dy weision,
fel y gallont hwy fyw yn ddisgyblion ffyddlon i Iesu Grist.
Cynysgaedda hwy â’th roddion o ras, 
a llanw hwy â’th Ysbryd Glân:
Ysbryd doethineb a dealltwriaeth;
Ysbryd dirnadaeth a chryfder mewnol;
Ysbryd gwybodaeth, sancteiddrwydd, a pharchus ofn.

22	Mae’r gweinidog yn arddodi ei llaw/law ar ben pob un ohonynt hwy, gan ddweud:
O Arglwydd, cadarnha dy was E drwy dy Ysbryd Glân 
fel y byddo’n parhau yn eiddo i ti hyd byth.  Amen.



Y  DERBYN  A’R  CROESO
23	Mae’r rhai sydd newydd eu conffyrmio yn sefyll.  Dywed y gweinidog wrthynt:
E ac E (E),
yr ydym yn eich derbyn ac yn eich croesawu
yn aelodau o’r Eglwys Fethodistaidd,
ac o’r eglwys yn y fangre hon.

24	Mae’r gweinidog a chynrychiolydd yr eglwys leol yn estyn llaw cyfeillach i bob person sydd newydd gael ei gonffyrmio.


ADDEWIDION  Y  RHAI  SYDD  NEWYDD  GAEL  EU CONFFYRMIO
25	Dywed y gweinidog wrth y rhai sydd newydd gael eu conffyrmio:
E ac E (E),
gofynnaf i chwi yn awr ymateb i gariad a gras Duw
drwy wneud yr addewidion hyn.
A wnewch chwi ymrwymo’ch hunain i’r bywyd Cristnogol o addoliad a gwasanaeth, a bod yn agored i nerth adfywiol Duw?
Ateb:  Gwnaf, gyda chymorth Duw.

A wnewch chwi geisio nerth Ysbryd Duw wrth i chwi dderbyn y gost o ddilyn Iesu Grist yn eich bywyd beunyddiol?
Ateb:  Gwnaf, gyda chymorth Duw.

A wnewch chwi dystio, drwy air a gweithred, i newyddion da Duw yng Nghrist, a thrwy hynny ddwyn gogoniant i Dduw?
Ateb:  Gwnaf, gyda chymorth Duw.

ADDEWID  Y  BOBL
26	Dywed y gweinidog wrth y bobl:
Yr ydym ni, aelodau o gorff Crist, yn llawenhau am fod y rhai hyn, ein chwiorydd a’n brodyr, wedi cael eu bedyddio a’u conffyrmio.


A wnewch chwi gynnal y bywyd o addoliad a gwasanaeth sydd yn yr Eglwys, fel y gallont hwy dyfu mewn gras ac mewn gwybodaeth a chariad Duw a’i Fab ef, Iesu Grist ein Harglwydd?
Gwnawn, gyda chymorth Duw

27	Mae’r bobl yn eistedd.
Gellir cyflwyno Beibl neu ryw lyfr arall.
Gellir cyflwyno tystysgrifau Bedydd a Chonffyrmasiwn, yn ôl yr hyn sy’n briodol.

28	Dywed y gweinidog:
Gweddïwn.
Haelionus Dduw, 
cyffwrdd â ni eto
â thân dy Ysbryd
ac adnewydda ynom oll
ras ein Bedydd;
fel y gallom broffesu’r un gwir ffydd
a byw mewn cariad ac undod
gyda phawb a fedyddiwyd yng Nghrist.  Amen.

29	Emyn

30	Aiff y gwasanaeth yn ei flaen o weddïau eiriolaeth allan o unrhyw drefn y Cymun Bendigaid. Yr un sy’n arbennig o addas yw’r un ar gyfer Dydd y Pentecost ac Amserau Adnewyddu ym Mywyd yr Eglwys (tud 174).




Pan na fydd unrhyw un wedi cael ei gonffyrmio, aiff y gwasanaeth ymlaen fel a ganlyn ar ôl rhif 18.




ADDEWIDION  Y  BEDYDD
31	Saif y rhai sydd newydd gael eu bedyddio.  Dywed y gweinidog wrthynt:
E ac E (E),
Gofynnaf i chwi yn awr ymateb
i gariad a gras Duw
drwy wneud yr addewidion hyn.

A wnewch chwi ymrwymo’ch hunain i’r bywyd Cristnogol o addoliad a gwasanaeth, a bod yn agored i nerth adfywiol Duw?
Ateb:   Gwnaf, gyda chymorth Duw.

A wnewch chwi geisio nerth Ysbryd Duw wrth i chwi dderbyn y gost o ddilyn Iesu Grist yn eich bywyd beunyddiol?
Ateb:  Gwnaf, gyda chymorth Duw.

A wnewch chwi dystio, drwy air a gweithred, i newyddion da Duw yng Nghrist, a thrwy hynny ddwyn gogoniant i Dduw?
Ateb:  Gwnaf, gyda chymorth Duw.

ADDEWID  Y  BOBL
32	Mae’r bobl yn sefyll. Dywed y gweinidog wrthynt:
Yr ydym ni, aelodau o gorff Crist, yn llawenhau am fod y rhai hyn, ein chwiorydd a’n brodyr, wedi cael eu bedyddio.
A wnewch chwi gynnal y bywyd o addoliad a gwasanaeth sydd yn yr Eglwys fel y gallont hwy dyfu mewn gras ac mewn gwybodaeth a chariad Duw a’i Fab ef, Iesu Grist ein Harglwydd?
Gwnawn, gyda chymorth Duw.

33	Gellir cyflwyno Beibl neu ryw lyfr arall.
Gellir cyflwyno tystysgrif Bedydd.


34	Dywed y gweinidog:
Gweddïwn.
Haelionus Dduw, 
cyffwrdd â ni eto
â thân dy Ysbryd
ac adnewydda ynom oll
ras ein Bedydd;
fel y gallom broffesu’r un gwir ffydd
a byw mewn cariad ac undod
gyda phawb a fedyddiwyd yng Nghrist.  Amen.

35	Gweddi’r Arglwydd, oni chafodd ei dweud ar ryw bwynt arall yn y gwasanaeth
NAILL AI	NEU
Dywedwn gyda’n gilydd 	Gweddïwn, fel y dysgodd 
y weddi a roddodd	ein Ceidwad ei 
Iesu i ni:	ddisgyblion i weddïo:
Ein Tad yn y nefoedd,	Ein Tad, yr hwn wyt yn 
sancteiddier dy Enw,		y nefoedd,
deled dy deyrnas,	sancteiddier dy Enw;
gwneler dy ewyllys,	deled dy deyrnas;
ar y ddaear fel yn y nef.	gwneler dy ewyllys;
Dyro inni heddiw 	megis yn y nef, felly ar y 
ein bara beunyddiol.		ddaear hefyd.
a maddau inni ein 	Dyro i ni heddiw ein 
troseddau,	bara beunyddiol.
fel yr _m ni	A maddau i ni ein 
wedi maddau i’r rhai a		dyledion,
droseddodd yn ein herbyn;	fel y maddeuwn ninnau
a phaid â’n dwyn i brawf,		i’n dyledwyr.
ond gwared ni rhag 	Ac nac arwain ni i 
yr Un drwg.		brofedigaeth;
Oherwydd eiddot ti yw’r	eithr gwared ni rhag 
deyrnas,		drwg.
a’r gallu, a’r gogoniant,	Canys eiddot ti yw’r 
am byth.  Amen.		deyrnas,
a’r nerth a’r gogoniant,
yn oes oesoedd.  Amen.
36	Emyn
37	Aiff y gwasanaeth yn ei flaen.


Bedydd y rhai a all ateb drostynt eu hunain, a Phlant Ifanc
DERBYN  I’R  EGLWYS

BEDYDD  Y  RHAI  A  ALL  ATEB
DROSTYNT  EU  HUNAIN,
GYDA  CHONFFYRMASIWN
A  DERBYNIAD  I  AELODAETH

NODIADAU
1	Defnyddir y gwasanaeth hwn pan fydd y rhai sydd yn medru ateb drostynt eu hunain, yn unig, yn cael eu bedyddio.
2	Fel arfer, dylid gweinyddu Conffyrmasiwn a Derbyniad i Aelodaeth yn ddiymdroi i’r rhai sydd wedi eu bedyddio a hwythau’n medru ateb drostynt eu hunain, ac mae’r gwasanaeth yn darparu ar gyfer hyn, er bod darpariaeth yn cael ei gwneud hefyd ar gyfer y posibilrwydd y gellid gohirio’r Conffyrmasiwn a’r Derbyniad.
3	Pan fydd y gwasanaeth hwn yn cynnwys Conffyrmasiwn a Derbyniad i Aelodaeth i’r rhai a fedyddiwyd a hwythau’n ateb drostynt eu hunain, gall hefyd gynnwys Conffyrmasiwn a Derbyniad i Aelodaeth i bersonau a fedyddiwyd o’r blaen.
4	Gweinyddir Sacrament y Bedydd fel arfer yn ystod gweithred o addoliad cyhoeddus, yn fwyaf priodol mewn gweinyddiad o’r Cymun Bendigaid. Pan fydd y gwasanaeth yn cynnwys Conffyrmasiwn, bydd bob amser yn cael ei gynnal yn ystod gweinyddiad o’r Cymun Bendigaid, ar ôl y bregeth.
5	Pan ddefnyddir y gwasanaeth ar gyfer Bedydd heb Gonffyrmasiwn, mae’n well iddo ddilyn y bregeth, ond fe ellid ei ddefnyddio cyn Gweinidogaeth y Gair.
6	Os yw canhwyllau i gael eu cyflwyno i’r rhai sydd newydd gael eu bedyddio, gellir eu goleuo oddi ar Gannwyll y Pasg (gweler tudalen 265) neu ryw gannwyll arall a oleuwyd ar ddechrau’r gwasanaeth.
7	Yn y gweddïau o eiriolaeth, dylid cynnwys gweddïau dros y rhai a fedyddiwyd (ac a gonffyrmiwyd) ac, os yw’n briodol, dros eu teuluoedd hefyd.


8	Mae’r Gweinidog i sicrhau bod tystysgrif Bedydd yn cael ei rhoi yn ystod neu ar ôl y gwasanaeth i bob un sydd newydd gael ei fedyddio.  Yn ystod neu ar ôl y gwasanaeth, gellid rhoi tystysgrif Conffyrmasiwn i bob person sydd newydd gael ei gonffyrmio.
————————
1	Emyn

Y  DATGANIAD
2		Chwiorydd a brodyr,
mae Bedydd yn rhodd gan Dduw.
Mae’n datgan cariad a gras Duw
i bob un ohonom.
Yn y sacrament hwn yr ydym yn dathlu
bywyd Crist a roddwyd i lawr drosom,
yr Ysbryd Glân a dywalltwyd arnom,
a’r bywiol ddwr a gynigir i ni.
Mae Duw’n ein hawlio ac yn ein glanhau, 
yn ein hachub oddi wrth bechod,
ac yn ein codi i fywyd newydd.
Fe’n planna yn Eglwys Crist
a’n cynnal a’n hatgyfnerthu
drwy nerth yr Ysbryd.
Er nad ydym yn deilwng o’r rhoddion hyn o ras,
nac yn eu llawn ddeall,
mae Duw yn eu cynnig i bawb, 
a thrwy Grist, mae’n ein gwahodd i ymateb.
Cofiwn am eiriau’r Crist atgyfodedig:
‘Mae holl awdurdod nefoedd a daear wedi ei roi i mi.
Ewch, felly, a gwneud yr holl genhedloedd yn ddisgyblion,
gan eu bedyddio yn enw’r Tad
a’r Mab a’r Ysbryd Glân,
a’u dysgu i ufuddhau i bob peth yr wyf i wedi ei 
   orchymyn i chwi.
A chofiwch fy mod i gyda chwi bob amser hyd ddiwedd 
   yr oes.’
Ar ddydd y Pentecost, pregethodd Pedr Efengyl atgyfodiad Crist. Gofynnodd y rhai a glywodd y neges pa beth yr oeddent i’w wneud.  Dywedodd Pedr wrthynt:
‘Edifarhewch, a chael eich bedyddio, bob un ohonoch,
yn enw Iesu Grist
fel y maddeuer eich pechodau;
ac fe dderbyniwch rodd
yr Ysbryd Glân.
Oherwydd y mae’r addewid i chwi,
i’ch plant,
ac i bawb sydd ymhell i ffwrdd,
i bob un y mae’r Arglwydd ein Duw yn ei alw.’


GOFYN  AM  Y  BEDYDD

3	Mae’r ymgeiswyr am y Bedydd yn sefyll.

Dywed y gweinidog wrthynt hwy:
E ac E (E), a chwithau’n awr wedi clywed y pethau hyn, sut yr ydych yn ymateb i’r gras a gynigir gan Dduw?
Ateb:   Diolchaf i Dduw, a gofynnaf am gael fy medyddio.

4	Os yw ymgeisydd i roi tystiolaeth bersonol o ras Duw, gellir gwneud hynny yma.


Y DIOLCH DROS Y DWR

5	Pawb yn sefyll.
Tywelltir dwr i’r bedyddfaen yng nghwydd y bobl.
Mae’r ymgeiswyr yn sefyll o gwmpas neu yn ymyl y bedyddfaen.

Saif y gweinidog wrth y bedyddfaen gan ddweud:
O Dduw graslon, diolchwn i ti
am dy roddion o ddwr a’r Ysbryd Glân,
am dy nerth cynhaliol, glanhaol a bywiocaol.

O’r dechreuad,
gwnaed dy ras yn wybyddus
drwy ddwr a thrwy’r Ysbryd.

treiglodd dy Ysbryd dros ddyfroedd y cread
ac arweiniaist dy bobl i ryddid drwy’r môr gwahanedig.
Yn llawnder yr amser anfonaist Iesu.
Fe’i bedyddiwyd yn nyfroedd yr Iorddonen
a’i eneinio drwy’r Ysbryd Glân.
Aeth drwy ddyfroedd dyfnion angau
ac mae’n byw hyd byth.
Mae’n cynnig bywiol ddwr
a’r rhodd o’r Ysbryd Glân.

Gall y gweinidog estyn ei llaw/law uwchben y dwr.
Tywallt allan dy Ysbryd Glân
fel y byddo i’r sawl a fedyddir yn y dwr hwn
farw i bechod,
gael ei atgyfodi gyda Christ,
a’i eni i fywyd newydd yn nheulu dy Eglwys.
Gofynnwn hyn drwy Iesu Grist ein Harglwydd.  Amen.

6	Emyn


DATGANIAD  O  FFYDD

7	Erys y bobl ar eu traed.
Dywed y gweinidog wrth yr ymgeiswyr:
A ydych yn troi i ffwrdd oddi wrth ddrygioni a phob peth sy’n gwadu Duw?
Ateb:   Ydwyf , drwy ras Duw.

A ydych yn troi at Dduw,
gan ymddiried yn Iesu Grist fel Arglwydd a Cheidwad,
ac yn yr Ysbryd Glân fel Cynhaliwr ac Arweinydd?
Ateb:   Ydwyf , drwy ras Duw.


8	Dywed y gweinidog wrth bawb sy’n bresennol:
A ydych yn credu ac yn ymddiried yn Nuw Dad?
Credaf yn Nuw, y Tad hollalluog,
creawdwr nefoedd a daear.

A ydych yn credu ac yn ymddiried yn ei Fab, Iesu Grist?
Credaf yn Iesu Grist,
ei unig Fab ef, ein Harglwydd ni, 
a gaed drwy nerth yr Ysbryd Glân,
ac a aned o Fair Forwyn.
Dioddefodd dan Pontius Pilat,
fe’i croeshoeliwyd, bu farw, ac fe’i claddwyd.
Disgynnodd at y meirw.
Y trydydd dydd cyfododd o feirw,
ac esgynnodd i’r nefoedd.
Y mae’n eistedd ar ddeheulaw’r Tad.
Fe ddaw eto i farnu’r byw a’r meirw.

A ydych yn credu ac yn ymddiried yn yr Ysbryd Glân?
Credaf yn yr Ysbryd Glân,
yr Eglwys lân gatholig,
cymun y saint,
maddeuant pechodau,
atgyfodiad y corff,
a’r bywyd tragwyddol.  Amen.

Y  BEDYDD
9	Dywed y gweinidog wrth pob aelod a all ateb drosti/drosto ei hun:
Beth yw dy enw?
Atebir pob aelod gydag enw/enwau bedydd.

10	Gall y gweinidog ddweud wrth yr ymgeiswyr:
E ac E (E),
er eich mwyn chwi, fe ddaeth Iesu Grist i’r byd;
er eich mwyn chwi, bu fyw a dangosodd gariad Duw;


er eich mwyn chwi, dioddefodd angau ar y Groes;
er eich mwyn chwi, gorchfygodd angau,
gan gyfodi i newydd-deb bywyd;
er eich mwyn chwi, mae’n gweddïo ar ddeheluaw Duw:
hyn oll er eich mwyn chwi,
cyn i chwi fedru gwybod dim am hynny.
Yn eich bedydd,
cyflawnir gair yr Ysgrythur:
‘Carwn, gan i Dduw yn gyntaf ein caru ni’.

11	Mae pob ymgeisydd yn gwyro’i ben/phen ac mae’r gweinidog yn tywallt dwr dair gwaith yn hael ac yn amlwg dros y pen, neu mae’n ei drochi/throchi ef/hi yn y dwr dair gwaith, un waith wrth enwi pob un o dri pherson y Drindod Sanctaidd, gan ddweud:
E, yr wyf yn dy fedyddio di
yn Enw’r Tad,
a’r Mab,
a’r Ysbryd Glân.  Amen.
Drwy Fedydd, mae Duw wedi eich derbyn i’r Eglwys.

Gwna’r gweinidog arwydd y groes ar dalcen pob person sydd newydd gael ei fedyddio, gan ddweud:
E, yr wyf yn rhoi arnat arwydd y groes, arwydd o Grist.

12	Mae’r bobl yn eistedd.
Gellir cyflwyno cannwyll oleuedig i bob person sydd newydd gael ei fedyddio.
Dywed y gweinidog, neu gynrychiolydd o’r eglwys leol, wrthynt:
Derbyniwch y goleuni hwn,
gan eich bod yn awr yn eiddo i Grist,
goleuni’r byd.
Crist yw eich Goleuni a’ch Ffordd.
Bydded i chwi dyfu a byw yn ffydd Crist.  Amen.



13	Mae’r rhai sydd newydd gael eu bedyddio yn sefyll ac yn wynebu’r bobl.

Mae pawb yn dweud neu yn canu:
Bendithied yr Arglwydd chwi a chadwed chwi;
llewyrched yr Arglwydd ei wyneb arnoch
a bydded yn drugarog wrthych;
edryched yr Arglwydd yn garedig arnoch 
a rhodded i chwi dangnefedd.  Amen.



Os bydd conffyrmasiwn y rhai sydd newydd gael eu bedyddio yn cael ei ohirio, mewn unrhyw amgylchiadau anarferol neu am reswm da, aiff y gwasanaeth yn ei flaen o rif 25.



GOFYN  AM  Y  CONFFYRMASIWN

14	Mae unrhyw ymgeiswyr am y conffyrmasiwn sydd wedi cael eu bedyddio eisoes yn sefyll ar eu traed.

Dywed y gweinidog wrth yr rhai oll sy’n ymgeisio am y conffyrmasiwn:
E ac E (E),
Mae Duw wedi bod ar waith yn gyson yn eich bywyd
a, thrwy eich Bedydd i fod yn perthyn i Grist,
wedi cynnig rhoddion ei ras i chwi.
Ar yr achlysur hwn,
mae Duw yn cynnig eich hatgyfnerthu drwy ei Ysbryd
ac yn eich gwahodd i ymateb.
Ateb:	Yr wyf yn diolch i Dduw, ac yn gofyn am gael fy nghonffyrmio.




Y  CONFFYRMASIWN

15	Mae’r bobl yn sefyll. Mae’r rhai sydd i’w conffyrmio yn penlinio.

Gan estyn ei dwylo/ddwylo tuag at yr ymgeiswyr, mae’r gweinidog yn dweud:
Drwy dy nerth a’th ras, O Arglwydd,
atgyfnertha’r bobl hyn, dy weision,
fel y gallont hwy fyw yn ddisgyblion ffyddlon i Iesu Grist.
Cynysgaedda hwy â’th roddion o ras, 
a llanw hwy â’th Ysbryd Glân:
Ysbryd doethineb a dealltwriaeth;
Ysbryd dirnadaeth a chryfder mewnol;
Ysbryd gwybodaeth, sancteiddrwydd, a pharchus ofn.

16	Mae’r gweinidog yn arddodi ei llaw/law ar ben pob un o’r ymgeiswyr, gan ddweud:
O Arglwydd, cadarnha dy was, E, drwy dy Ysbryd Glân,
fel y byddo’n parhau yn eiddot ti hyd byth.  Amen.

Y  DERBYN  A’R  CROESO

17	Mae’r rhai sydd newydd gael eu conffyrmio yn sefyll. Dywed y gweinidog wrthynt:
E ac E (E),
yr ydym yn eich derbyn ac yn eich croesawu
yn aelodau o’r Eglwys Fethodistaidd,
ac o’r eglwys yn y fangre hon.

18	Mae’r gweinidog a chynrychiolydd yr eglwys leol yn estyn llaw cyfeillach i bob person sydd newydd gael ei gonffyrmio.

ADDEWIDION  Y  RHAI  SYDD  NEWYDD  GAEL  EU CONFFYRMIO

19	Dywed y gweinidog wrth y rhai sydd newydd gael eu conffyrmio:
E ac E (E),
gofynnaf i chwi yn awr ymateb i gariad a gras Duw
drwy wneud yr addewidion hyn.


A wnewch chwi ymrwymo’ch hunain i’r bywyd Cristnogol o addoliad a gwasanaeth, a bod yn agored i nerth adfywiol Duw?
Ateb:  Gwnaf, gyda chymorth Duw.

A wnewch chwi geisio nerth Ysbryd Duw wrth i chwi dderbyn y gost o ddilyn Iesu Grist yn eich bywyd beunyddiol?
Ateb:  Gwnaf, gyda chymorth Duw.

A wnewch chwi dystio, drwy air a gweithred, i newyddion da Duw yng Nghrist, a thrwy hynny ddwyn gogoniant i Dduw?
Ateb:  Gwnaf, gyda chymorth Duw.

ADDEWID  Y  BOBL
20	Dywed y gweinidog wrth y bobl:
Yr ydym ni, aelodau o gorff Crist, yn llawenhau am fod y rhai hyn, ein chwiorydd a’n brodyr, wedi cael eu bedyddio a’u conffyrmio.
A wnewch chwi gynnal y bywyd o addoliad a gwasanaeth sydd yn yr Eglwys, fel y gallont hwy dyfu mewn gras ac mewn gwybodaeth a chariad Duw a’i Fab ef, Iesu Grist ein Harglwydd?
Gwnawn, gyda chymorth Duw

21	Mae’r bobl yn eistedd.
Gellir cyflwyno Beibl neu ryw lyfr arall.
Gellir cyflwyno tystysgrifau Bedydd a Chonffyrmasiwn, yn ôl yr hyn sy’n briodol.

22	Dywed y gweinidog:
Gweddïwn.
Haelionus Dduw, 
cyffwrdd â ni eto
â thân dy Ysbryd
ac adnewydda ynom oll
ras ein Bedydd;
fel y gallom broffesu’r un gwir ffydd
a byw mewn cariad ac undod
gyda phawb a fedyddiwyd yng Nghrist.  Amen.
23	Emyn

24	Aiff y gwasanaeth yn ei flaen o weddïau eiriolaeth allan o unrhyw drefn y Cymun Bendigaid. Yr un sy’n arbennig o addas yw’r un ar gyfer Dydd y Pentecost ac Amserau Adnewyddu ym Mywyd yr Eglwys (tud 174).





Pan na fydd unrhyw un wedi cael ei gonffyrmio, aiff y gwasanaeth ymlaen fel a ganlyn ar ôl rhif 13.


ADDEWIDION  Y  BEDYDD

25	Dywed y gweinidog wrth y rhai sydd newydd gael eu bedyddio:
E ac E (E),
Gofynnaf i chwi yn awr ymateb i gariad a gras Duw
drwy wneud yr addewidion hyn.

A wnewch chwi ymrwymo’ch hunain i’r bywyd Cristnogol o addoliad a gwasanaeth, a bod yn agored i nerth adfywiol Duw?
Ateb:   Gwnaf, gyda chymorth Duw.

A wnewch chwi geisio nerth Ysbryd Duw wrth i chwi dderbyn y gost o ddilyn Iesu Grist yn eich bywyd beunyddiol?
Ateb:  Gwnaf, gyda chymorth Duw.

A wnewch chwi dystio, drwy air a gweithred, i newyddion da Duw yng Nghrist, a thrwy hynny ddwyn gogoniant i Dduw?
Ateb:  Gwnaf, gyda chymorth Duw.



ADDEWID  Y  BOBL

26	Mae’r bobl yn sefyll. Dywed y gweinidog wrthynt:

Yr ydym ni, aelodau o gorff Crist, yn llawenhau am fod y rhai hyn, ein chwiorydd a’n brodyr, wedi cael eu bedyddio.

A wnewch chwi gynnal y bywyd o addoliad a gwasanaeth sydd yn yr Eglwys fel y gallont hwy dyfu mewn gras ac mewn gwybodaeth a chariad Duw a’i Fab ef, Iesu Grist ein Harglwydd?
Gwnawn, gyda chymorth Duw.

27	Mae’r bobl yn eistedd. 
Gellir cyflwyno Beibl neu ryw lyfr arall.
Gellir cyflwyno tystysgrif bedydd.

28	Dywed y gweinidog:

Gweddïwn.
Haelionus Dduw, 
cyffwrdd â ni eto
â thân dy Ysbryd
ac adnewydda ynom oll
ras ein Bedydd;
fel y gallom broffesu’r un gwir ffydd
a byw mewn cariad ac undod
gyda phawb a fedyddiwyd yng Nghrist.  Amen.



29	Gweddi’r Arglwydd, oni chafodd ei dweud ar ryw bwynt arall yn y gwasanaeth.
NAILL AI	NEU
Dywedwn gyda’n gilydd 	Gweddïwn, fel y dysgodd 
y weddi a roddodd	ein Ceidwad ei 
Iesu i ni:	ddisgyblion i weddïo:
Ein Tad yn y nefoedd,	Ein Tad, yr hwn wyt yn 
sancteiddier dy Enw,		y nefoedd,
deled dy deyrnas,	sancteiddier dy Enw;
gwneler dy ewyllys,	deled dy deyrnas;
ar y ddaear fel yn y nef.	gwneler dy ewyllys;
Dyro inni heddiw 	megis yn y nef, felly ar y 
ein bara beunyddiol.		ddaear hefyd.
a maddau inni ein 	Dyro i ni heddiw ein 
troseddau,	bara beunyddiol.
fel yr _m ni	A maddau i ni ein 
wedi maddau i’r rhai a		dyledion,
droseddodd yn ein herbyn;	fel y maddeuwn ninnau
a phaid â’n dwyn i brawf,		i’n dyledwyr.
ond gwared ni rhag 	Ac nac arwain ni i 
yr Un drwg.		brofedigaeth;
Oherwydd eiddot ti yw’r	eithr gwared ni rhag 
deyrnas,		drwg.
a’r gallu, a’r gogoniant,	Canys eiddot ti yw’r 
am byth.  Amen.		deyrnas,
a’r nerth a’r gogoniant,
yn oes oesoedd.  Amen.


30	Emyn

31	Aiff y gwasanaeth yn ei flaen.




Bedydd y rhai a all ateb drostynt eu hunain
DERBYN  I’R  EGLWYS

BEDYDD  PLANT  IFANC

NODIADAU
1	Defnyddir y gwasanaeth hwn pan fydd plant ifanc, yn unig, yn cael eu bedyddio.

2	Fel arfer, gweinyddir Sacrament y Bedydd yn ystod gweithred o addoliad cyhoeddus.  Mae’n well i’r sacrament ddod ar ôl y bregeth, ond gellir ei ddefnyddio cyn Gweinidogaeth y Gair.

3	Os yw canhwyllau i gael eu cyflwyno i’r rhai sydd newydd gael eu bedyddio, gellir eu goleuo oddi ar gannwyll y Pasg (gweler tudalen 265) neu ryw gannwyll arall a oleuwyd ar ddechrau’r gwasanaeth.

4	Yn y gweddïau o eiriolaeth, dylid cynnwys gweddïau dros y rhai sydd wedi cael eu bedyddio a thros eu teuluoedd.

5	Mae’r Gweinidog i sicrhau bod tystysgrif Bedydd yn cael ei chyflwyno i rieni pob plentyn sydd newydd gael ei fedyddio, yn ystod neu ar ôl y gwasanaeth.
————————
1	Emyn

Y  DATGANIAD

2		Chwiorydd a brodyr,
mae Bedydd yn rhodd gan Dduw.
Mae’n datgan cariad a gras Duw
i bob un ohonom.

Yn y sacrament hwn yr ydym yn dathlu
bywyd Crist a roddwyd i lawr drosom,
yr Ysbryd Glân a dywalltwyd arnom,
a’r bywiol ddwr a gynigir i ni.
Mae Duw’n ein hawlio ac yn ein glanhau, 
yn ein hachub oddi wrth bechod,
ac yn ein codi i fywyd newydd.
Fe’n planna yn Eglwys Crist
a’n cynnal a’n hatgyfnerthu
drwy nerth yr Ysbryd.

Er nad ydym yn deilwng o’r rhoddion hyn o ras,
nac yn eu llawn ddeall,
mae Duw yn eu cynnig i bawb, 
a thrwy Grist, mae’n ein gwahodd i ymateb.

Cofiwn am eiriau’r Crist atgyfodedig:
‘Mae holl awdurdod nefoedd a daear wedi ei roi i mi.
Ewch, felly, a gwneud yr holl genhedloedd yn 
   ddisgyblion,
gan eu bedyddio yn enw’r Tad
a’r Mab a’r Ysbryd Glân,
a’u dysgu i ufuddhau i bob peth yr wyf i wedi ei 
   orchymyn i chwi.
A chofiwch fy mod i gyda chwi bob amser hyd ddiwedd 
   yr oes.’

Ar ddydd y Pentecost, pregethodd Pedr Efengyl atgyfodiad Crist. Gofynnodd y rhai a glywodd y neges pa beth yr oeddent i’w wneud.  Dywedodd Pedr wrthynt:
‘Edifarhewch, a chael eich bedyddio, bob un ohonoch,
yn enw Iesu Grist
fel y maddeuer eich pechodau;
ac fe dderbyniwch rodd
yr Ysbryd Glân.
Oherwydd y mae’r addewid i chwi,
i’ch plant,
ac i bawb sydd ymhell i ffwrdd,
i bob un y mae’r Arglwydd ein Duw yn ei alw.’


GOFYN  AM  Y  BEDYDD

3	Mae rhieni (a rhieni bedydd) y plant sydd i gael eu bedyddio yn sefyll.


Dywed y gweinidog wrth y rhieni:

A a B (A), a chwithau wedi clywed y pethau hyn, sut yr ydych yn ymateb i’r gras a gynigir gan Dduw?

Ateb:
Yr ydym/ydwyf  yn diolch i Dduw, ac yn gofyn am i’n/ein plentyn/plant gael ei fedyddio/eu bedyddio.


Y  DIOLCHGARWCH  UWCHBEN  Y  DWR

4	Pawb yn sefyll.

Tywelltir dwr i’r bedyddfaen yng ngwydd y bobl.

Mae’r rhieni (a’r rhieni bedydd) yn ymgasglu o gwmpas neu yn ymyl y bedyddfaen.

Saif y gweinidog wrth ymyl y bedyddfaen a dywed:
O Dduw graslon, diolchwn i ti
am dy roddion o ddwr a’r Ysbryd Glân,
am dy nerth cynhaliol, glanhaol a bywiocaol.

O’r dechreuad,
gwnaed dy ras yn wybyddus
drwy ddwr a thrwy’r Ysbryd.

Treiglodd dy Ysbryd dros ddyfroedd y cread
ac arweiniaist dy bobl i ryddid drwy’r môr gwahanedig.
Yn llawnder yr amser anfonaist Iesu.
Fe’i bedyddiwyd yn nyfroedd yr Iorddonen
a’i eneinio drwy’r Ysbryd Glân.
Aeth drwy ddyfroedd dyfnion angau
ac mae’n byw hyd byth.
Mae’n cynnig bywiol ddwr
a’r rhodd o’r Ysbryd Glân.



Gall y gweinidog estyn ei dwylo/ddwylo uwchben y dwr.
Tywallt allan dy Ysbryd Glân
fel y byddo i’r sawl a fedyddir yn y dwr hwn
farw i bechod,
gael ei atgyfodi gyda Christ,
a’i eni i fywyd newydd yn nheulu dy Eglwys.
Gofynnwn hyn drwy Iesu Grist ein Harglwydd.  Amen.

5	Emyn

DATGANIAD  O  FFYDD

6	Erys y bobl ar eu traed. 

Dywed y gweinidog wrth y rhieni (a’r rhieni bedydd):
A ydych yn troi i ffwrdd oddi wrth ddrygioni a phob peth sy’n gwadu Duw?
Ateb:   Ydwyf, drwy ras Duw.
A ydych yn troi at Dduw,
gan ymddiried yn Iesu Grist fel Arglwydd a Cheidwad,
ac yn yr Ysbryd Glân fel Cynhaliwr ac Arweinydd?
Ateb:   Ydwyf, drwy ras Duw.

7	Dywed y gweinidog wrth bawb sy’n bresennol:

NAILL  AI

A	A ydych yn credu ac yn ymddiried yn Nuw Dad?
Credaf yn Nuw, y Tad hollalluog,
creawdwr nefoedd a daear.

A ydych yn credu ac yn ymddiried yn ei Fab, Iesu Grist?
Credaf yn Iesu Grist,
ei unig Fab ef, ein Harglwydd ni, 
a gaed drwy nerth yr Ysbryd Glân,
ac a aned o Fair Forwyn.
Dioddefodd dan Pontius Pilat,
fe’i croeshoeliwyd, bu farw, ac fe’i claddwyd.
Disgynnodd at y meirw.

Y trydydd dydd cyfododd o feirw,
ac esgynnodd i’r nefoedd.
Y mae’n eistedd ar ddeheulaw’r Tad.
Fe ddaw eto i farnu’r byw a’r meirw.

A ydych yn credu ac yn ymddiried yn yr Ysbryd Glân?
Credaf yn yr Ysbryd Glân,
yr Eglwys lân gatholig,
cymun y saint,
maddeuant pechodau,
atgyfodiad y corff,
a’r bywyd tragwyddol.  Amen.

NEU
B	Dywedwn gyda’n gilydd:
Credwn yn Nuw Dad,
yr hwn a wnaeth y byd;
ac yn ei Fab, Iesu Grist,
a waredodd ddynol ryw;
ac yn yr Ysbryd Glân,
a rydd fywyd i bobl Dduw.


Y  BEDYDD

8	Dywed y gweinidog wrth rhieni pob plentyn:
Pa enw a rhoddir i’r plentyn hwn?
Atebir y rhieni gan rhoi enw/enwau bedydd y plentyn.

9	Gall y gweinidog ddweud wrth y rhai sydd i gael eu bedyddio:
E ac E (E),
er eich mwyn chwi, fe ddaeth Iesu Grist i’r byd;
er eich mwyn chwi, bu fyw a dangosodd gariad Duw;
er eich mwyn chwi, dioddefodd angau ar y Groes;
er eich mwyn chwi, gorchfygodd angau,
gan gyfodi i newydd-deb bywyd;


er eich mwyn chwi, mae’n gweddïo ar ddeheluaw Duw:
hyn oll er eich mwyn chwi,
cyn i chwi fedru gwybod dim am hynny.
Yn eich bedydd,
cyflawnir gair yr Ysgrythur:
‘Carwn, gan i Dduw yn gyntaf ein caru ni’.

10	Gan gymryd pob plentyn i’w breichiau/freichiau yn ei dro, mae’r gweinidog yn tywallt dwr yn hael ac yn amlwg ar ben y plentyn, neu’n trochi’r plentyn yn y dwr dair gwaith, un waith wrth enwi pob un o dri pherson y Drindod Sanctaidd, gan dweud:
E, yr wyf yn dy fedyddio di
yn Enw’r Tad,
a’r Mab,
a’r Ysbryd Glân.  Amen.

Drwy’r Bedydd, mae Duw wedi dy dderbyn i’r Eglwys.

Gwna’r gweinidog arwydd y groes ar dalcen pob plentyn, gan ddweud:
E, yr wyf yn rhoi arnat arwydd y groes, arwydd o Grist.

11	Mae’r bobl yn eistedd.
Gellid cyflwyno cannwyll oleuedig i rieni neu rieni bedydd pob plentyn.
Dywed y gweinidog, neu gynrychiolydd yr eglwys leol, wrth y plant:
E ac E (E),
derbyniwch y goleuni hwn,
gan eich bod yn awr yn eiddo i Grist,
goleuni’r byd.
Crist yw eich Goleuni a’ch Ffordd.
Bydded i chwi dyfu a byw yn ffydd Crist.  Amen.



12	Dangosir y plant sydd newydd gael eu bedyddio i’r bobl.

Mae pawb yn dweud neu yn canu:
Bendithied yr Arglwydd chwi a chadwed chwi;
llewyrched yr Arglwydd ei wyneb arnoch
a bydded yn drugarog wrthych;
edryched yr Arglwydd yn garedig arnoch 
a rhodded i chwi dangnefedd.  Amen.


ADDEWIDION  Y  BEDYDD

13	Mae’r rhieni (a’r rhieni bedydd) yn sefyll.

Dywed y gweinidog wrth y rhieni:
A a B(A), Gofynnaf i chwi yn awr ymateb i’r cariad a’r gras a rydd Duw i’ch plant, drwy wneud yr addewidion hyn. 

A wnewch chwi garu’ch plant hyn,
gan ymrwymo eich hun i ofalu amdanynt
mewn corff, meddwl ac ysbryd?
Ateb:  Gwnawn, gyda chymorth Duw.

Am hynny, a wnewch chwi ofalu 
eu bod hwy yn cael eu meithrin
yn ffydd a bywyd y gymdeithas Gristnogol?
Ateb:  Gwnawn, gyda chymorth Duw.

Am hynny, a wnewch chwi osod o’u blaen hwy
esiampl Gristnogol, fel y gallont ddysgu am ffordd Crist
drwy eich gweddïau, eich geiriau a’ch gweithredoedd?
Ateb:  Gwnawn, gyda chymorth Duw.




14	Os oes yna rieni bedydd, dywed y gweinidog wrthynt hwy:
C ag Ch (C),
a wnewch chwi helpu’r rhieni hyn
i feithrin eu plant yn y ffydd Gristnogol?
Ateb:  Gwnawn, gyda chymorth Duw.


ADDEWID  Y  BOBL

15	Saif y bobl. Dywed y gweinidog wrthynt:
Yr ydym ni, aelodau o gorff Crist, yn llawenhau am fod y rhai hyn, ein chwiorydd a’n brodyr, wedi cael eu bedyddio.

A wnewch chwi gynnal y bywyd o addoliad a gwasanaeth sydd yn yr Eglwys fel y byddont hwy yn tyfu mewn gras ac yng ngwybodaeth a chariad Duw a’i Fab, Iesu Grist ein Harglwydd?

Gwnawn, gyda chymorth Duw.

16	Mae’r bobl yn eistedd.

Gellir cyflwyno Beibl neu ryw lyfr arall.

Gellir cyflwyno tystysgrif Bedydd.

17	Dywed y gweinidog:
Gweddïwn.
Haelionus Dduw, 
cyffwrdd â ni eto
â thân dy Ysbryd
ac adnewydda ynom oll
ras ein Bedydd;
fel y gallom broffesu’r un gwir ffydd
a byw mewn cariad ac undod
gyda phawb a fedyddiwyd yng Nghrist.  Amen.



18	Gweddi’r Arglwydd, oni chafodd ei dweud ar ryw bwynt arall yn y gwasanaeth.
NAILL AI	NEU
Dywedwn gyda’n gilydd 	Gweddïwn, fel y dysgodd 
y weddi a roddodd	ein Ceidwad ei 
Iesu i ni:	ddisgyblion i weddïo:
Ein Tad yn y nefoedd,	Ein Tad, yr hwn wyt yn 
sancteiddier dy Enw,		y nefoedd,
deled dy deyrnas,	sancteiddier dy Enw;
gwneler dy ewyllys,	deled dy deyrnas;
ar y ddaear fel yn y nef.	gwneler dy ewyllys;
Dyro inni heddiw 	megis yn y nef, felly ar y 
ein bara beunyddiol.		ddaear hefyd.
a maddau inni ein 	Dyro i ni heddiw ein 
troseddau,	bara beunyddiol.
fel yr _m ni	A maddau i ni ein 
wedi maddau i’r rhai a		dyledion,
droseddodd yn ein herbyn;	fel y maddeuwn ninnau
a phaid â’n dwyn i brawf,		i’n dyledwyr.
ond gwared ni rhag 	Ac nac arwain ni i 
yr Un drwg.		brofedigaeth;
Oherwydd eiddot ti yw’r	eithr gwared ni rhag 
deyrnas,		drwg.
a’r gallu, a’r gogoniant,	Canys eiddot ti yw’r 
am byth.  Amen.		deyrnas,
a’r nerth a’r gogoniant,
yn oes oesoedd.  Amen.

18	Emyn

19	Aiff y gwasanaeth yn ei flaen.






Bedydd Plant Ifanc
DERBYN  I’R  EGLWYS

CONFFYRMASIWN  A  DERBYNIAD
I  AELODAETH


NODIADAU
[bookmark: _GoBack]1	Defnyddir y gwasanaeth hwn pan fydd personau a fedyddiwyd yn flaenorol yn cael eu conffyrmio a’u derbyn i aelodaeth.

2	Fe’i gweinyddir yn ystod gwasanaeth o’r Cymun Bendigaid, ar ôl y bregeth.

3	Nid yw’r gwasanaeth hwn yn addas i’w ddefnyddio pan fydd unrhyw ymgeiswyr am Gonffyrmasiwn a Derbyniad i Aelodaeth i gael eu bedyddio. Yn yr amgylchiadau hynny, dylid defnyddio Bedydd y rhai a all ateb drostynt eu hunain, a bedydd Plant Ifanc, gyda Chonffyrmasiwn a Derbyniad i Aelodaeth (tud 62) neu Bedydd y rhai a all ateb drostynt eu hunain, gyda Chonffyrmasiwn a Derbyniad i Aelodaeth (tud 76), yn ôl yr hyn sy’n briodol.

4	Yn y gweddïau o eiriolaeth, dylid cynnwys gweddïau dros y rhai sydd wedi cael eu conffyrmio ac, yn ôl yr hyn sy’n briodol, dros eu teuluoedd hefyd.

5	Gellir cyflwyno tystysgrif Conffyrmasiwn i bob person sydd newydd gael ei gonffyrmio, yn ystod neu ar ôl y gwasanaeth.

————————


1	Emyn

Y  DATGANIAD

2		Chwiorydd a brodyr,
drwy ras,
a thrwy arwydd a sêl Bedydd,
ac yn nerth yr Ysbryd Glân,
yr ydym yn dod yn bobl Dduw, yr Eglwys.
Mewn conffyrmasiwn, fe’n hatgyfnerthir gan yr Ysbryd 
Glân
fel y byddom yn parhau yng Nghrist am byth
yn weision a thystion ffyddlon iddo.

3		Gweddïwn.
Bywiol Dduw,
bydded i bawb a fedyddiwyd yng Nghrist
gael eu cynnal gan yr Ysbryd Glân,
fel, drwy fywydau o ffydd a chariad,
y gwybyddir am dy ras 
ac yr anrhydeddir dy enw;
drwy Iesu Grist, ein Harglwydd.  Amen.

GOFYN  AM  Y  CONFFYRMASIWN

4	Mae’r ymgeiswyr yn sefyll.

Dywed y gweinidog wrthynt hwy:
E ac E (E),
yn eich bedydd yng Nghrist,
cyflwynodd Duw i chwi roddion ei ras
ac mae wedi bod ar waith yn gyson yn eich bywyd.
Ar yr achlysur hwn
mae Duw’n cynnig eich hatgyfnerthu drwy ei Ysbryd
ac yn eich gwahodd i ymateb.

Mae’r ymgeiswyr yn ateb:
Yr wyf yn diolch i Dduw, ac yn gofyn am gael fy nghonffyrmio.

5	Os yw ymgeisydd i roi tystiolaeth bersonol o ras Duw, gellir gwneud hynny yma.

DATGANIAD  O  FFYDD

6	Dywed y gweinidog wrth yr ymgeiswyr:
A ydych yn troi i ffwrdd oddi wrth ddrygioni a phob peth sy’n gwadu Duw?
Ateb:  Ydwyf, drwy ras Duw.


A ydych yn troi at Dduw,
gan ymddiried yn Iesu Grist fel Arglwydd a Cheidwad,
ac yn yr Ysbryd Glân fel Cynhaliwr ac Arweinydd?

Ateb:   Ydwyf, drwy ras Duw.

7	Mae’r bobl yn sefyll.

Dywed y gweinidog wrth bawb sy’n bresennol:

A ydych yn credu ac yn ymddiried yn Nuw Dad?
Credaf yn Nuw, y Tad hollalluog,
creawdwr nefoedd a daear.

A ydych yn credu ac yn ymddiried yn ei Fab, Iesu Grist?
Credaf yn Iesu Grist,
ei unig Fab ef, ein Harglwydd ni, 
a gaed drwy nerth yr Ysbryd Glân,
ac a aned o Fair Forwyn.
Dioddefodd dan Pontius Pilat,
fe’i croeshoeliwyd, bu farw, ac fe’i claddwyd.
Disgynnodd at y meirw.
Y trydydd dydd cyfododd o feirw,
ac esgynnodd i’r nefoedd.
Y mae’n eistedd ar ddeheulaw’r Tad.
Fe ddaw eto i farnu’r byw a’r meirw.

A ydych yn credu ac yn ymddiried yn yr Ysbryd Glân?
Credaf yn yr Ysbryd Glân,
yr Eglwys lân gatholig,
cymun y saint,
maddeuant pechodau,
atgyfodiad y corff,
a’r bywyd tragwyddol.  Amen.

8	Emyn



Y  CONFFYRMASIWN

9	Erys y bobl ar eu traed. Mae’r rhai sydd i gael eu conffyrmio yn penlinio.

Gan estyn ei dwylo/ddwylo tuag at yr ymgeiswyr, dywed y gweinidog:
Drwy dy nerth a’th ras, O Arglwydd,
atgyfnertha’r bobl hyn, dy weision,
fel y gallont hwy fyw yn ddisgyblion ffyddlon i Iesu Grist.
Cynysgaedda hwy â’th roddion o ras, 
a llanw hwy â’th Ysbryd Glân:
Ysbryd doethineb a dealltwriaeth;
Ysbryd dirnadaeth a chryfder mewnol;
Ysbryd gwybodaeth, sancteiddrwydd, a pharchus ofn.

10	Mae’r gweinidog yn arddodi ei llaw/law ar ben pob un ohonynt hwy, gan ddweud:
O Arglwydd, cadarnha dy was N drwy dy Ysbryd Glân 
fel y byddo’n parhau yn eiddo i ti hyd byth.  Amen.

Y  DERBYN  A’R  CROESO

11	Mae’r rhai sydd newydd gael eu conffyrmio yn sefyll. Dywed y gweinidog wrthynt hwy:
E ac E (E),
yr ydym yn eich derbyn ac yn eich croesawu
yn aelodau o’r Eglwys Fethodistaidd,
ac o’r eglwys yn y fangre hon.

12	Mae gweinidog a chynrychiolydd yr eglwys leol yn estyn llaw cyfeillach i bob un o’r rhai sydd newydd gael eu conffyrmio.

ADDEWIDION  Y  RHAI  SYDD  NEWYDD  GAEL  EU  CONFFYRMIO

13	Dywed y gweinidog wrth y rhai sydd newydd gael eu conffyrmio:
E ac E (E),
gofynnaf i chwi yn awr ymateb i gariad a gras Duw drwy wneud yr addewidion hyn.
A wnewch chwi ymrwymo’ch hunain i’r bywyd Cristnogol o addoliad a gwasanaeth, a bod yn agored i nerth adfywiol Duw?
Ateb:   Gwnaf, gyda chymorth Duw.

A wnewch chwi geisio nerth Ysbryd Duw wrth i chwi dderbyn y gost o ddilyn Iesu Grist yn eich bywyd beunyddiol?
Ateb:   Gwnaf, gyda chymorth Duw.

A wnewch chwi dystio, drwy air a gweithred, i newyddion da Duw yng Nghrist, a thrwy hynny ddwyn gogoniant i Dduw?
Ateb:   Gwnaf, gyda chymorth Duw.

ADDEWID  Y  BOBL

14	Dywed y gweinidog wrth y bobl:
Yr ydym ni, aelodau o gorff Crist, yn llawenhau am fod y rhai hyn, ein chwiorydd a’n brodyr, wedi cael eu conffyrmio.
A wnewch chwi gynnal y bywyd o addoliad a gwasanaeth sydd yn yr Eglwys, fel y gallont hwy dyfu mewn gras ac mewn gwybodaeth a chariad Duw a’i Fab ef, Iesu Grist ein Harglwydd?
Gwnawn, gyda chymorth Duw.

15	Mae’r bobl yn eistedd.
Gellir cyflwyno Beibl neu ryw lyfr arall.
Gellir cyflwyno tystysgrif conffyrmasiwn.

16	Dywed y gweinidog:
Gweddïwn.
Haelionus Dduw, 
cyffwrdd â ni eto
â thân dy Ysbryd
ac adnewydda ni oll trwy dy ras,
fel y gallom broffesu’r un gwir ffydd
a byw mewn cariad ac undod
gyda phawb a fedyddiwyd yng Nghrist.  Amen.



17	Emyn

18	Mae’r gwasanaeth yn mynd yn ei flaen o’r weddïau eiriolaeth allan o unrhyw drefn y Cymun Bendigaid sy’n briodol. Mae’r un ar gyfer Dydd y Pentecost ac Amserau Adnewyddu ym Mywyd yr Eglwys yn arbennig o addas (tud 174).






DERBYN  I’R  EGLWYS
DERBYN  I’R  EGLWYS

BEDYDD  PLANT  IFANC  YNGHYD  Â
CHONFFYRMASIWN  A  DERBYNIAD
I  AELODAETH




NODIADAU
1	Defnyddir y gwasanaeth hwn pan fydd plant ifanc i gael eu bedyddio a phan fydd personau a fedyddiwyd yn flaenorol i gael eu conffyrmio a’u derbyn i aelodaeth.

2	Fe’i gweinyddir yn ystod gwasanaeth o’r Cymun Bendigaid, ar ôl y bregeth.

3	Nid yw’r gwasanaeth hwn yn addas i’w ddefnyddio pan fydd unrhyw ymgeiswyr am Gonffyrmasiwn a Derbyniad i Aelodaeth i gael eu bedyddio. Yn yr amgylchiadau hynny, dylid defnyddio Bedydd y rhai a all ateb drostynt eu hunain, a bedydd Plant Ifanc, gydfa Chonffyrmasiwn a Derbyniad i Aelodaeth (tud 62).

4	Os yw canhwyllau i gael eu cyflwyno i’r rhai sydd newydd gael eu bedyddio, gellir eu goleuo oddi ar Gannwyll y Pasg (gweler tudalen 265) neu ryw gannwyll arall a oleuwyd ar ddechrau’r gwasanaeth.

5	Yn y gweddïau o eiriolaeth, dylid cynnwys gweddïau dros y rhai a fedyddiwyd ac a gonffyrmiwyd ac, os yw’n briodol, dros eu teuluoedd hefyd.

6	Mae’r gweinidog i sicrhau bod tystysgrif Bedydd yn cael ei chyflwyno i rieni pob plentyn sydd newydd gael ei fedyddio yn ystod neu ar ôl y gwasanaeth.  Gellir cyflwyno tystysgrif Conffyrmasiwn yn ystod neu ar ôl y gwasanaeth i bob person sydd newydd gael ei Gonffyrmio.



Y  BEDYDD

1	Emyn

Y DATGANIAD

2		Chwiorydd a brodyr,
mae Bedydd yn rhodd gan Dduw.
Mae’n datgan cariad a gras Duw
i bob un ohonom.

Yn y sacrament hwn yr ydym yn dathlu
bywyd Crist a roddwyd i lawr drosom,
yr Ysbryd Glân a dywalltwyd arnom,
a’r bywiol ddwr a gynigir i ni.
Mae Duw’n ein hawlio ac yn ein glanhau, 
yn ein hachub oddi wrth bechod,
ac yn ein codi i fywyd newydd.
Fe’n planna yn Eglwys Crist
a’n cynnal a’n hatgyfnerthu
drwy nerth yr Ysbryd.

Er nad ydym yn deilwng o’r rhoddion hyn o ras,
nac yn eu llawn ddeall,
mae Duw yn eu cynnig i bawb, 
a thrwy Grist, mae’n ein gwahodd i ymateb.

Cofiwn am eiriau’r Crist atgyfodedig:
‘Mae holl awdurdod nefoedd a daear wedi ei roi i mi.
Ewch, felly, a gwneud yr holl genhedloedd yn 
   ddisgyblion,
gan eu bedyddio yn enw’r Tad
a’r Mab a’r Ysbryd Glân,
a’u dysgu i ufuddhau i bob peth yr wyf i wedi ei 
   orchymyn i chwi.
A chofiwch fy mod i gyda chwi bob amser hyd ddiwedd 
   yr oes.’




Ar ddydd y Pentecost, pregethodd Pedr Efengyl atgyfodiad Crist. Gofynnodd y rhai a glywodd y neges pa beth yr oeddent i’w wneud.  Dywedodd Pedr wrthynt:
‘Edifarhewch, a chael eich bedyddio, bob un ohonoch,
yn enw Iesu Grist
fel y maddeuer eich pechodau;
ac fe dderbyniwch rodd
yr Ysbryd Glân.
Oherwydd y mae’r addewid i chwi,
i’ch plant,
ac i bawb sydd ymhell i ffwrdd,
i bob un y mae’r Arglwydd ein Duw yn ei alw.’


GOFYN  AM  Y  BEDYDD

3	Mae rhieni (a rhieni bedydd) y plant sydd i gael eu bedyddio yn sefyll.

Dywed y gweinidog wrth y rhieni:
A a B (A), a chwithau wedi clywed y pethau hyn, sut yr ydych yn ymateb i’r gras a gynigir gan Dduw?

Ateb:
Yr ydym/yr wyf  yn diolch i Dduw, ac yn gofyn am i’n/ein plentyn/plant gael eu bedyddio.


Y  DIOLCH  DROS  Y  DWR

4	Pawb yn sefyll.

Tywelltir dwr i’r bedyddfaen yng ngwydd y bobl.

Mae’r rhieni (a’r rhieni bedydd) yn ymgasglu o gwmpas neu yn ymyl y bedyddfaen.




Saif y gweinidog wrth y bedyddfaen, gan ddweud:

O Dduw graslon, diolchwn i ti
am dy roddion o ddwr a’r Ysbryd Glân,
am dy nerth cynhaliol, glanhaol a bywiocaol.

O’r dechreuad,
gwnaed dy ras yn wybyddus
drwy ddwr a thrwy’r Ysbryd.

Treiglodd dy Ysbryd dros ddyfroedd y cread
ac arweiniaist dy bobl i ryddid drwy’r môr gwahanedig.
Yn llawnder yr amser anfonaist Iesu.
Fe’i bedyddiwyd yn nyfroedd yr Iorddonen
a’i eneinio drwy’r Ysbryd Glân.
Aeth drwy ddyfroedd dyfnion angau
ac mae’n byw hyd byth.
Mae’n cynnig bywiol ddwr
a’r rhodd o’r Ysbryd Glân.

Gall y gweinidog estyn ei dwylo/ddwylo uwchben y dwr.
Tywallt allan dy Ysbryd Glân
fel y byddo i’r sawl a fedyddir yn y dwr hwn
farw i bechod,
gael ei atgyfodi gyda Christ,
a’i eni i fywyd newydd yn nheulu dy Eglwys.
Gofynnwn hyn drwy Iesu Grist ein Harglwydd.  Amen.

5	Emyn

DATGANIAD  O  FFYDD

6	Erys y bobl ar eu traed.

Dywed y gweinidog wrth y rhieni (a’r rhieni bedydd) ac wrth ymgeiswyr am y gonffyrmasiwn:
A ydych yn troi i ffwrdd oddi wrth ddrygioni a phob peth sy’n gwadu Duw?
Ateb:   Ydwyf, drwy ras Duw.

A ydych yn troi at Dduw,
gan ymddiried yn Iesu Grist fel Arglwydd a Cheidwad,
ac yn yr Ysbryd Glân fel Cynhaliwr ac Arweinydd?

Ateb:   Ydwyf, drwy ras Duw.

7	Dywed y gweinidog wrth bawb sy’n bresennol:
A ydych yn credu ac yn ymddiried yn Nuw Dad?
Credaf yn Nuw, y Tad hollalluog,
creawdwr nefoedd a daear.

A ydych yn credu ac yn ymddiried yn ei Fab, Iesu Grist?
Credaf yn Iesu Grist,
ei unig Fab ef, ein Harglwydd ni, 
a gaed drwy nerth yr Ysbryd Glân,
ac a aned o Fair Forwyn.
Dioddefodd dan Pontius Pilat,
fe’i croeshoeliwyd, bu farw, ac fe’i claddwyd.
Disgynnodd at y meirw.
Y trydydd dydd cyfododd o feirw,
ac esgynnodd i’r nefoedd.
Y mae’n eistedd ar ddeheulaw’r Tad.
Fe ddaw eto i farnu’r byw a’r meirw.

A ydych yn credu ac yn ymddiried yn yr Ysbryd Glân?
Credaf yn yr Ysbryd Glân,
yr Eglwys lân gatholig,
cymun y saint,
maddeuant pechodau,
atgyfodiad y corff,
a’r bywyd tragwyddol.  Amen.

Y  BEDYDD

8	Dywed y gweinidog wrth rhieni pob plentyn:
Pa enw a rhoddir i’r plentyn hwn?
Atebir y rhieni gan rhoi enw/enwau bedydd y plentyn.

9	Dywed y gweinidog wrth y rhai sydd i’w bedyddio:
E ac E (E),
er eich mwyn chwi, fe ddaeth Iesu Grist i’r byd;
er eich mwyn chwi, bu fyw a dangosodd gariad Duw;
er eich mwyn chwi, dioddefodd angau ar y Groes;
er eich mwyn chwi, gorchfygodd angau,
gan gyfodi i newydd-deb bywyd;
er eich mwyn chwi, mae’n gweddïo ar ddeheluaw Duw:
hyn oll er eich mwyn chwi,
cyn i chwi fedru gwybod dim am hynny.
Yn eich bedydd,
cyflawnir gair yr Ysgrythur:
‘Carwn, gan i Dduw yn gyntaf ein caru ni’.

10	Gan gymryd pob plentyn i’w breichiau/freichiau yn ei dro mae’r gweinidog yn tywallt dwr yn hael ac yn amlwg ar ben y plentyn, neu’n trochi’r plentyn yn y dwr dair gwaith, un waith wrth enwi pob un o dri pherson y Drindod Sanctaidd, gan ddweud:
E, yr wyf yn dy feddydio di
yn Enw’r Tad,
a’r Mab,
a’r Ysbryd Glân.  Amen.
Drwy’r Bedydd, mae Duw wedi dy dderbyn i’r Eglwys.

Gwna’r gweinidog arwydd y groes ar dalcen pob plentyn, gan ddweud:
E, yr wyf yn rhoi arnat arwydd y groes, arwydd o Grist.

11	Mae’r bobl yn eistedd.
Gellid cyflwyno cannwyll oleuedig i rieni neu rieni bedydd pob plentyn.
Dywed y gweinidog, neu gynrychiolydd o’r eglwys leol, wrth y plant:
E ac E (E),
derbyniwch y goleuni hwn,
gan eich bod yn awr yn eiddo i Grist,
goleuni’r byd.

Crist yw eich Goleuni a’ch Ffordd.

Bydded i chwi dyfu a byw yn ffydd Crist.  Amen.

12	Dangosir y plant sydd newydd gael eu bedyddio i’r bobl.

Mae pawb yn dweud neu yn canu:
Bendithied yr Arglwydd chwi a chadwed chwi;
llewyrched yr Arglwydd ei wyneb arnoch
a bydded yn drugarog wrthych;
edryched yr Arglwydd yn garedig arnoch 
a rhodded i chwi dangnefedd.  Amen.


ADDEWIDION  Y  BEDYDD

13	Mae’r rhieni (a’r rhieni bedydd) yn sefyll.

Dywed y gweinidog wrth y rhieni:
A a B(A), Gofynnaf i chwi yn awr ymateb i’r cariad a’r gras a rydd Duw i’ch plant, drwy wneud yr addewidion hyn. 

A wnewch chwi garu’ch plant hyn,
gan ymrwymo eich hun i ofalu amdanynt
mewn corff, meddwl ac ysbryd?
Ateb:  Gwnawn, gyda chymorth Duw.

Am hynny, a wnewch chwi ofalu 
eu bod hwy yn cael eu meithrin
yn ffydd a bywyd y gymdeithas Gristnogol?
Ateb:  Gwnawn, gyda chymorth Duw.

Am hynny, a wnewch chwi osod o’u blaen hwy
esiampl Gristnogol, fel y gallont ddysgu am ffordd Crist
drwy eich gweddïau, eich geiriau a’ch gweithredoedd?
Ateb:  Gwnawn, gyda chymorth Duw.



14	Os oes yna rieni bedydd, dywed y gweinidog wrthynt hwy:
C ag Ch (C),
a wnewch chwi helpu’r rhieni hyn
i feithrin eu plant yn y ffydd Gristnogol?

Ateb:   Gwnawn, gyda chymorth Duw.

15	Mae’r bobl yn sefyll. Dywed y gweinidog wrthynt:

Yr ydym ni, aelodau o gorff Crist, yn llawenhau am fod y rhai hyn, ein chwiorydd a’n brodyr, wedi cael eu bedyddio.

A wnewch chwi gynnal y bywyd o addoliad a gwasanaeth sydd yn yr Eglwys fel y byddont hwy yn tyfu mewn gras ac yng ngwybodaeth a chariad Duw a’i Fab, Iesu Grist ein Harglwydd?

Gwnawn, gyda chymorth Duw.


Y  CONFFYRMASIWN

Y  DATGANIAD

16	Mae’r bobl yn eistedd.

Dywed y gweinidog wrthynt:
Chwiorydd a brodyr,
drwy ras,
a thrwy arwydd a sêl Bedydd,
ac yn nerth yr Ysbryd Glân,
yr ydym yn dod yn bobl Dduw, yr Eglwys.
Mewn conffyrmasiwn, fe’n hatgyfnerthir â’r Ysbryd Glân
fel y byddom yn parhau yng Nghrist am byth
yn weision a thystion ffyddlon iddo.



17		Gweddïwn.
Bywiol Dduw,
bydded i bawb a fedyddiwyd yng Nghrist
gael eu cynnal gan yr Ysbryd Glân,
fel, drwy fywyd o ffydd a chariad,
y gwybyddir am dy ras 
ac yr anrhydeddir dy enw;
drwy Iesu Grist, ein Harglwydd.  Amen.

GOFYN  AM  Y  CONFFIRMASIWN

18	Mae’r ymgeiswyr am y conffyrmasiwn yn sefyll.

Dywed y gweinidog wrthynt hwy:
E ac E (E),
yn eich bedydd yng Nghrist,
cyflwynodd Duw i chwi roddion ei ras
ac mae wedi bod ar waith yn gyson yn eich bywyd.
Ar yr achlysur hwn
mae Duw’n cynnig eich hatgyfnerthu drwy ei Ysbryd
ac yn eich gwahodd i ymateb.

Ateb:	Yr wyf yn diolch i Dduw, ac yn gofyn am gael fy nghonffyrmio.

19	Os yw ymgeisydd i roi tystiolaeth bersonol o ras Duw, gellir gwneud hynny yma.

Y CONFFIRMASIWN

20	Pawb yn sefyll. Mae’r rhai sydd i gael eu conffyrmio yn penlinio.

Gan estyn ei dwylo/ddwylo tuag at yr ymgeiswyr, dywed y gweinidog:
Drwy dy nerth a’th ras, O Arglwydd,
atgyfnertha’r bobl hyn, dy weision,
fel y gallont hwy fyw yn ddisgyblion ffyddlon i Iesu Grist.

Cynysgaedda hwy â’th roddion o ras, 
a llanw hwy â’th Ysbryd Glân:
Ysbryd doethineb a dealltwriaeth;
Ysbryd dirnadaeth a chryfder mewnol;
Ysbryd gwybodaeth, sancteiddrwydd, a pharchus ofn.

21	Mae’r gweinidog yn arddodi ei llaw/law ar ben pob un ohonynt hwy, gan ddweud:
O Arglwydd, cadarnha dy was E drwy dy Ysbryd Glân 
fel y byddo’n parhau yn eiddo i ti hyd byth.  Amen.

Y  DERBYN  A’R  CROESO

22	Mae’r rhai sydd newydd gael eu conffyrmio yn sefyll. Dywed y gweinidog wrthynt hwy:
E ac E (E),
yr ydym yn eich derbyn ac yn eich croesawu chwi 
yn aelodau o’r Eglwys Fethodistaidd,
ac o’r eglwys yn y fangre hon.

23	Mae’r gweinidog a chynrychiolydd o’r eglwys leol yn estyn llaw cyfeillach i bob person sydd wedi cael eu conffyrmio.

ADDEWIDION  Y  RHAI  SYDD  NEWYDD  GAEL  EU  CONFFYRMIO

24	Dywed y gweinidog wrth y rhai sydd newydd gael eu conffyrmio:
E ac E (E),
gofynnaf i chwi yn awr ymateb i gariad a gras Duw drwy wneud yr addewidion hyn.

A wnewch chwi ymrwymo’ch hunain i’r bywyd Cristnogol o addoliad a gwasanaeth, a bod yn agored i nerth adfywiol Duw?
Ateb:   Gwnaf, drwy gymorth Duw.

A wnewch chwi geisio nerth Ysbryd Duw wrth i chwi dderbyn y gost o ddilyn Iesu Grist yn eich bywyd beunyddiol?
Ateb:   Gwnaf, gyda chymorth Duw.


A wnewch chwi dystio, drwy air a gweithred, i newyddion da Duw yng Nghrist, a thrwy hynny ddwyn gogoniant i Dduw?
Ateb:   Gwnaf, gyda chymorth Duw.

ADDEWID  Y  BOBL

25	Dywed y gweinidog wrth y bobl:
Yr ydym ni, aelodau o gorff Crist, yn llawenhau am fod y rhai hyn, ein chwiorydd a’n brodyr, wedi cael eu conffyrmio.
A wnewch chwi gynnal y bywyd o addoliad a gwasanaeth sydd yn yr Eglwys fel y gallont hwy dyfu mewn gras ac mewn gwybodaeth a chariad Duw a’i Fab ef, Iesu Grist ein Harglwydd?
Gwnaf, gyda chymorth Duw.

26	Mae’r bobl yn eistedd.
Gellir cyflwyno Beibl neu ryw lyfr arall.
Gellir cyflwyno tystysgrif Conffyrmasiwn.

27	Dywed y gweinidog:
Gweddïwn.
Haelionus Dduw, 
cyffwrdd â ni eto
â thân dy Ysbryd
ac adnewydda ni oll trwy dy ras,
fel y gallom broffesu’r un gwir ffydd
a byw mewn cariad ac undod
gyda phawb a fedyddiwyd yng Nghrist.  Amen.

28	Emyn

29	Aiff y gwasanaeth yn ei flaen o’r weddïau eiriolaeth allan o unrhyw drefn y Cymun Bendigaid. Yr un sy’n arbennig o addas yw’r un ar gyfer Dydd y Pentecost ac Amserau Adnewyddu ym Mywyd yr Eglwys (tud 174).
